Diari Oficial de la Generalitat Valenciana


Sumari del DOGV 6894, del 02-11-2012 (2012/9826)

RESOLUCIÓ de 25 de setembre de 2012, del president de l'Agència Valenciana de l'Energia (AVEN), per la qual modifica la Resolució de 25 de juny de 2012, del president de l'AVEN, per la qual es convoquen ajudes de l'Agència Valenciana de l'Energia en matèria d'energies renovables i biocarburants per a l'exercici 2012.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6894

Data del DOGV
:   02-11-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/9826


Data del document
:   25-09-2012

Organisme emissor
:   Agència Valenciana de l'Energia, AVEN

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 25 de setembre de 2012, del president de l'Agència Valenciana de l'Energia (AVEN), per la qual modifica la Resolució de 25 de juny de 2012, del president de l'AVEN, per la qual es convoquen ajudes de l'Agència Valenciana de l'Energia en matèria d'energies renovables i biocarburants per a l'exercici 2012. [2012/9826]  
En el Diari Oficial de la Comunitat Valenciana número 6.812, de 6 de juliol de 2012, es publica la Resolució de 25 de juny de 2012, del president de l'Agència Valenciana de l'Energia (AVEN), per la qual convoca ajudes de l'Agència Valenciana de l'Energia en matèria d'energies renovables i biocarburants per a l'exercici 2012.  
La Llei 8/2001, de 26 de novembre, crea l'Agència Valenciana de l'Energia i es configura com una entitat de dret públic sotmesa al dret privat, amb personalitat jurídica i patrimoni propis i plena capacitat d'obrar en el compliment dels seus fins, que queda adscrita a la Conselleria que exercisca les competències en matèria d'energia. El Decret 9/2002, de 15 de gener, del Govern Valencià, n'aprova el reglament de funcionament.  
Per tant, fent ús del que disposa l'article 1.4 de l'Orde 1/2012, de 12 de març, de la Conselleria d'Economia, Indústria i Comerç, per la qual s'establix el procediment i el marc general per a la concessió d'ajudes per part de l'Agència Valenciana de l'Energia (AVEN), resolc:  
  
  
Primer  
Suprimir l'apartat 4 de l'article 4 de la Resolució de 25 de juny de 2012, del president de l'AVEN, per la qual es convoquen ajudes de l'Agència Valenciana de l'Energia en matèria d'energies renovables i biocarburants per a l'exercici 2012.   
  
Segon  
Modificar l'article 16 de la Resolució de 25 de juny de 2012, del president de l'AVEN, per la qual es convoquen ajudes de l'Agència Valenciana de l'Energia en matèria d'energies renovables i biocarburants per a l'exercici 2012, que queda redactat en els termes següents:  
  
«Article 16. Termini per a la realització i documentació justificativa de les inversions  
1. La liquidació de les ajudes s'efectuarà una vegada executat el projecte en la seua totalitat, o en les fases previstes, en cas de projectes plurianuals de biomassa o biogàs, ambdós de caràcter industrial, per a producció d'energia elèctrica o tèrmica, en les condicions fixades per a estos últims en l'article 4 de la resolució, d'acord amb la sol·licitud presentada i en els termes fixats per a la concessió de l'ajuda.  
  
2. Pel que fa a esta resolució, es considerarà que l'actuació o projecte es troba executat en la seua totalitat quan els equips instal·lats, així com, si és el cas, les instal·lacions receptores o de consum final de l'energia, es troben en funcionament o, almenys, tinguen capacitat de funcionar. És en tots els casos el criteri de l'AVEN el que prevaldrà en cas de dubte.  
3. Amb caràcter general, els beneficiaris hauran d'acreditar la realització de l'actuació objecte de la subvenció de la manera prevista en esta resolució, amb la data límit del 30 de novembre de 2012, llevat que per circumstàncies concurrents es determine un altre termini en la resolució de concessió de l'ajuda.  
4. Excepcionalment, per als projectes que per la complexitat tècnica especial requerisquen un termini major, el sol·licitant, si ho sol·licita, podrà optar per acreditar la realització de l'actuació objecte de la subvenció amb la data límit del 28 de juny de 2013. Per a això, es considerarà que presenten una complexitat tècnica especial els projectes que tinguen les característiques següents:  
- Energia solar tèrmica: projectes la superfície útil total de captació solar instal·lada dels quals siga igual o superior a 40 m².  
- Biomassa tèrmica: projectes la potència total de caldera instal·lada dels quals siga igual o superior a 100 kW.  
- Instal·lacions híbrides solar tèrmica / biomassa tèrmica: projectes la superfície útil total de captació solar instal·lada dels quals siga igual o superior a 40 m² o la potència total de caldera instal·lada dels quals siga igual o superior a 100 kW.  
- Biogàs tèrmic: projectes la potència total de caldera instal·lada dels quals siga igual o superior a 100 kW.  
- Biogàs elèctric: qualsevol projecte.  
- Biomassa: plantes de fabricació de pèl·lets / briquetes.   
A més dels criteris esmentats, per tal de determinar la data màxima per a acreditar la realització de l'actuació, l'AVEN tindrà en compte les dates de planificació de projecte indicades pel sol·licitant.  
  
5.Per tal d'acreditar la realització de l'actuació objecte de subvenció, els beneficiaris hauran de presentar:  
a) Justificants de gasto, factures que hauran de complir el que disposa el Reial Decret 1496/2003, de 28 de novembre, i la resta de la normativa. Només seran considerats vàlids els justificants de gasto que es troben referits al sol·licitant de l'ajuda.  
b) Justificants de pagament. Són vàlids els següents:  
- Pagaments per mitjà d'una entitat financera: una còpia de l'extracte bancari juntament amb una còpia del xec nominatiu o de l'orde de transferència que acredite que el destinatari del pagament coincidix amb l'emissor de la factura.  
- Pagaments ajornats per mitjà d'efectes avalats: una còpia de l'extracte bancari on figuren els pagaments i una còpia dels efectes vençuts i pagats. Els ajornaments encara no vençuts només es podran acceptar si s'hi adjunta una carta del proveïdor que indique que disposa d'efectes (assenyalant-ne l'import) per a fer efectiu el pagament de la factura que s'ha dit, i d'un certificat de l'entitat financera en què conste que estan avalats per la factura. En tots els casos, només es consideraran vàlids els efectes ajornats la data de venciment dels quals siga anterior al 30 de setembre de 2013.  
- Pagaments per mitjà de la modalitat de facturatge o confirming: un document que acredite el pagament de l'entitat financera a l'empresa instal·ladora, així com un document que acredite el pagament efectiu del sol·licitant/beneficiari a l'entitat financera, en relació amb l'operació. Només es consideraran vàlides les operacions el pagament efectiu del sol·licitant/beneficiari a l'entitat financera de les quals es produïsca abans del 30 de setembre de 2013.  
- Carta de crèdit irrevocable.  
- No podran ser subvencionats els gastos que siguen finançats per mitjà de mecanismes d'arrendament financer, lísing, rènting o semblants, ni les accions finançades per tercers, per mitjà de convenis o contractes en què la propietat dels béns objecte de l'acció no pertanga al beneficiari dins del període subvencionable.  
  
- Només seran considerats vàlids els justificants de pagament que es troben referits al sol·licitant de l'ajuda.  
- No es consideraran vàlids els pagaments en efectiu.  
c) Acreditació de garanties. S'hauran d'acreditar les garanties mínimes exigides d'acord amb el que establix cada actuació de l'annex I d'esta resolució.  
- Equips principals: el certificat de garantia l'ha d'estendre, firmar i segellar el fabricant o distribuïdor exclusiu, i ha d'incloure els números de sèrie de fabricació.  
- Instal·lació: el certificat de garantia haurà l'ha d'estendre, firmar i segellar l'empresa instal·ladora.  
d) Contracte de manteniment (preventiu i correctiu) per un període mínim de tres anys, firmat i segellat per l'empresa instal·ladora i la sol·licitant, per a les actuacions que s'indiquen a continuació:  
- Energia solar tèrmica.  
- Energia solar fotovoltaica aïllada o mixta eòlica-fotovoltaica aïllada.  
- Energia eòlica aïllada.  
- Biomassa tèrmica, en el cas d'emprar calderes amb potència superior a 70 kW per a instal·lacions d'ús domèstic o en edificis.  
e) Fotografies de la instal·lació i dels equips principals, en la ubicació definitiva. En el cas de projectes de bombes de calor que intercanvien calor amb el terreny i d'instal·lacions de calefacció directa a partir de la combustió de biomassa, no s'exigirà la presentació de les fotografies que s'han dit.  
6. Només es tindran en compte els justificants de gasto i de pagament de data posterior al registre d'entrada del document de sol·licitud de l'ajuda.  
7. La liquidació de l'ajuda als projectes subjectes a declaració d'impacte ambiental d'acord amb la legislació es farà efectiva després de la presentació, abans del 28 de juny de 2013, del document que n'acredite la resolució emesa per l'òrgan competent.  
  
8. La liquidació de l'ajuda als projectes de biomassa elèctrica, biogàs elèctric i energia minihidràulica es farà efectiva després de la presentació, abans del 28 de juny de 2013, de la resolució d'inscripció definitiva en el Registre d'Instal·lacions de Producció en Règim Especial de la Comunitat Valenciana.  
9. La liquidació de l'ajuda als projectes d'equips de tractament en el camp de la biomassa per a l'estellat o empacat es farà efectiva després de la presentació, abans del 28 de juny de 2013, d'un contracte de compra/venda de la biomassa produïda que especifique les condicions jurídiques, tècniques i econòmiques del subministrament i en el qual haurà de constar, entre altres aspectes, que es dedicarà exclusivament a usos i aplicacions energètiques.  
10. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte si se'n presenta una justificació expressa, que haurà de ser valorada per l'Agència Valenciana de l'Energia. S'entén per empresa o entitat vinculada l'entitat en què el beneficiari puga exercir, directament o indirectament, una influència dominant, o les que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per causa de la propietat, la participació financera o les normes que la regulen. Es presumirà que hi ha influència dominant quan una empresa o entitat, directament o indirectament, en relació amb una altra, tinga un 25% del capital subscrit, un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa».  
  
València, 25 de setembre de 2012.- El president de l'Agència Valenciana de l'Energia: Máximo Buch Torralva.